ເລຂາທິການໃຫຍ່ ຫງວຽນຟູ໋ຈ້ອງ ພົບປະເຈລະຈາກັບເລຂາທິການໃຫຍ່, ປະທານປະເທດ ຈີນ ສີຈິ້ນຜິງ
ຕອນບ່າຍວັນທີ 12/1/2017, ພິທີຕ້ອນຮັບທາງການທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູ໋ຈ້ອງ ແລະ ຄະນະຜູ້ແທນຂັ້ນສູງ ຫວຽດນາມ ຢ້ຽມຢາມ ຈີນ ຢ່າງເປັນທາງການໄດ້ຂຈັດຕັ້ງຢ່າງສົມກຽດຢູ່ຫໍປະຊຸມໃຫຍ່ ນະຄອນ ປັກກິ່ງທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຈີນ, ປະທານປະເທດ ສປ ຈີນ ສີຈີ້ນຜິງ ເປັນປະທານພິທີຕ້ອນຮັບ. ພາຍຫຼັງພິທີຕ້ອນຮັບ, ທ່ານເລຂາທິການໃຫຍ່ ຫງວຽນຟູ໋ຈ້ອງ ແລະ ທ່ານເລຂາທິການໃຫຍ່, ປະທານປະເທດ ຈີນ ສີຈີ້ນຜິງ ໄດ້ດຳເນີນການເຈລະຈາ. ທ່ານເລຂາທິການໃຫຍ່, ປະທານປະເທດ ຈີນ ສີຈີ້ນຜິງ ຢັ້ງຢືນວ່າ: ພັກ, ລັດຖະບານ ແລະ ປະຊາຊົນ ຈີນ ຖືເປັນສຳຄັນການພົວພັນກັບ ຫວຽດນາມ.
ທ່ານເລຂາທິການໃຫຍ່ ຫງວຽນຟູ໋ຈ້ອງ ຢັ້ງຢືນວ່າ ຍາມໃດ ຫວຽດນາມ ກໍ່ຖືເປັນສຳຄັນການພົວພັນກັບ ຈີນ, ປາດຖະໜາຢາກພັດທະນາການພົວພັນມິດຕະພາບໝັ້ນຄົງ ແລະ ການຮ່ວມມືຮອບດ້ານຕ່າງຝ່າຍຕ່າງມີຜົນປະໂຫຍກັບຈີນ ເພື່ອຜົນປະໂຫຍດຂອງປະຊາຊົນ 2 ປະເທດ, ເພື່ອສັນຕິພາບ ແລະ ຄວາມວັດທະນາຖາວອນໃນພາກພື້ນ ແລະ ຢູ່ໃນໂລກ.
“ຂ້າພະເຈົ້າມີຄວາມປິຕິຊົມຊື່ນທີ່ສຸດເມື່ອໄດ້ມາຢ້ຽມຢາມປະເທດຈີນ ທີ່ສວຍງາມໄດ້, ພົບປະກັບທ່ານເລຂາທິການໃຫຍ່, ປະທານປະເທດ ສີຈີ້ນຜິງ ອີກຄັ້ງໜຶ່ງ. ໂດຍຕາງໜ້າໃຫ້ຄະນະຜູ້ແທນຂັ້ນສູງພັກ ແລະ ລັດ ຫວຽດນາມ, ຂ້າພະເຈົ້າຂໍຂອບອົກຂອບໃຈທ່ານເລຂາທິການໃຫຍ່, ປະທານປະເທດ ສີຈີ້ນຜິງ ແລະ ບັນດາການນຳ ຈີນ ທີ່ສະຫງວນໃຫ້ພວກຂ້າພະເຈົ້າການຕ້ອນຮັບທີ່ສະໜິດສະໜົມ, ມິດຕະພາບ, ເຂັ້ມຄົ້ນໄປດ້ວຍນ້ຳໃຈຖານສະຫາຍອ້າຍນ້ອງ. ເນື່ອງໃນໂອກາດນີ້, ຕາງໜ້າໃຫ້ພັກ ແລະ ລັດ ຫວຽດນາມ, ຂໍຊົມເຊີຍໃຫ້ບັນດາຜົນງານສຳຄັນ, ໃຫຍ່ຫຼວງຂອງຈີນ ທີ່ບັນລຸໄດ້ໃນພາລະກິດລົງເລິກ ປະຕິຮູບການເປີດປະຕູ ແລະ ສັງຄົມນິຍົມທີ່ເຂັ້ມຄົ້ນໄປດ້ວຍສີສັນ ຈີນ, ພິເສດແມ່ນນັບແຕ່ພາຍຫຼັງກອງປະຊຸມໃຫຍ່ຄັ້ງທີ 18 ຂອງພັກກອມມູນິດ ຈີນ ມາຮອດປະຈຸບັນ.”
ການນຳ 2 ທ່ານເຫັນດີເປັນເອກະສັນສືບຕໍ່ຮັກສາການແລກປ່ຽນ, ພົບປະຂັ້ນສູງເປັນປະຈຳລະຫວ່າງການນຳ 2 ພັກ, 2 ລັດ, ເພື່ອແນໃສ່ແລກປ່ຽນ, ແກ້ໄຂບັນດາບັນຫາເກີດຂຶ້ນໃນການພົວພັນ 2 ຝ່າຍຢ່າງທັນການ, ກຳນົດທິດຍຸດທະສາດ, ຊີ້ນຳຊຸກຍູ້ບັນດາຂົງເຂດການຮ່ວມມື, ຮັກສາການພົວພັນມິດຕະພາບ ແລະ ທ່າພັດທະນາຢ່າງປອດໃສ, ສະຖຽນລະພາບໃຫ້ແກ່ການພົວພັນ ຫວຽດນາມ - ຈີນ.
ທ່ານເລຂາທິການໃຫຍ່, ປະທານປະເທດ ຈີນ ສີຈີ້ນຜິງ ຢັ້ງຢືນວ່າ ຈີນ ຈະເຮັດຈົນສຸດຄວາມສາມາດຂອງຕົນສະໜັບສະໜູນ ຫວຽດນາມ ຈັດຕັ້ງສຳເລັດກອງປະຊຸມສຸດຍອດ APEC 2017, ຝ່າຍ ຫວຽດນາມ ສະແດງການສະໜັບສະໜູນ ຈີນ ຈັດຕັ້ງເວທີປາໄສສຸດຍອດການຮ່ວມມືສາກົນກ່ຽວກັບ “ຂອບອ້ອມໜຶ່ງ, ເສັ້ນທາງໜຶ່ງ” ໃນປີ 2017 ປະສົມຜົນສຳເລັດ.
ກ່ຽວກັບບັນຫາທະເລຕາເວັນອອກ, ເລຂາທິການໃຫຍ່ 2 ທ່ານລ້ວນແຕ່ຖືວ່າ ນີ້ແມ່ນບັນຫາຍັງຄົງຄ້າງຕົ້ນຕໍຂອງການພົວພັນ ຫວຽດນາມ - ຈີນ, ແມ່ນບັນຫາສັບສົນ ແລະ ສຳຄັນທີ່ສຸດ, ອັນໄດ້ສົ່ງຜົນກະທົບຢ່າງໃຫຍ່ຫຼວງເຖິງຄວາມໄວ້ເນື້ອເຊື່ອໃຈດ້ານການເມືອງ, ອາລົງຈິດປະຊາຊົນ ແລະ ການພົວພັນ 2 ປະເທດ. ກໍ່ຄືການພົວພັນ ແລະ ສະພາບການພາກພື້ນ, ໃນໂລກ. ທ່ານເລຂາທິການໃຫຍ່ ຫງວຽນຟູ໋ຈ້ອງ ຢັ້ງຢືນຫຼັກໝັ້ນສະເໝີຕົ້ນສະເໝີປາຍຂອງ ຫວຽດນາມ ແມ່ນເດັດດ່ຽວແກ້ໄຂການຂັດແຍ້ງຢູ່ທະເລຕາເວັນອອກ ດ້ວຍບັນດາມາດຕະການສັນຕິພາບ ເໝາະສົມກັບກົດໝາຍສາກົນ, ໃນນັ້ນມີສົນທິສັນຍາຂອງ ສປຊ ກ່ຽວກັບກົດໝາຍວ່າດ້ວຍທະເລປີ 1982, ເຄົາລົບວິວັດທະນາການດ້ານການທູດ ແລະ ນິຕິທຳ, ປະຕິບັດ ຖະແຫຼງການວ່າດ້ວຍການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ຢ່າງຄົບຖ້ວນ ແລະ ມີປະສິດທິຜົນ, ສູ້ຊົນພ້ອມກັບ ອາຊຽນ ສ້າງສຳເລັດ ກົດແຫ່ງການປະພຶດ ຂອງບັນດາຝ່າຍຢູ່ທະເລຕາເວັນອອກ (COC) ໂດຍໄວ, ຄວບຄຸມ ຄວາມບໍ່ລົງລອຍກັນບົນທະເປັນຢ່າງດີ, ບໍ່ມີການກະທຳສັບສົນ, ເຮັດໃຫ້ການຂັດແຍ້ງກັນປິນຂັ້ນໄດຕື່ມອີກ, ຮັກສາສັນຕິພາບ, ສະຖຽນລະພາບຢູ່ທະເລຕາເວັນອອກ.
(ແຫຼ່ງຄັດຈາກ VOV)